
Napola lingvo 


La napola lingvo estas latinida lingvo parolata en la 
Sudo de Italio, en la regionoj de Kampanio, en 
Moliso, Basilikato, suda Marko kaj Abruzo, kaj norda 
Kalabrio kaj Apulio. Temas fakte pri amaso da 
malsamaj lokaj dialektoj kiuj ĉiuj estas sufiĉe similaj, 
kaj ne ekzistas norma versio de la lingvo. En Italio, 
oni praktike neniam parolas pri napola "lingvo", sed 
nur pri napola "dialekto". Kutime, kiam oni parolas pri 
napola dialekto oni nur parolas pri la parol-maniero de 
la urbo de Napolo mem. Tamen, laŭ lingvistoj granda 
parto de la dialektoj de la sudo de Italio estas sufiĉe 
similaj unu al la aliaj ke oni povus paroli pri unu 
lingvo, kaj Napolo estas la plej grava urbo kie oni 
parolas ĝin. 

La napola lingvo estas relative simila al la itala, sed 
italoj de aliaj regionoj povas kompreni ĝin nur ĝis iu 
grado, kaj verŝajne ne se ĝi estas parolata rapide. 

La napola lingvo tute ne havas oficialan statuson en 
Italio. Tamen ĝi havas riĉan literaturan, muzikan kaj 
teatran historion, kaj ĝi verŝajne havas pli da prestiĝo 
en Italio ol aliaj lokaj "dialektoj", ĉefe pro la famaj 
napolaj kantoj. Nuntempe la napola ankoraŭ estas 
parolata sufiĉe vaste, tamen ĝia uzo malpliiĝas 
konstante, ĉar pli edukitaj aŭ junaj homoj ofte preferas 
la italan. Estas malfacile kalkuli kiom da homoj 
"parolas" ĝin, sed verŝajne temas pri kelkaj milionoj. 

La kodo de la napola lingvo laŭ la normo ISO 639-3 
estas nap. 

